Melagingų skambučių ir bendro skubios pagalbos skambučių skaičiaus santykis valstybėse narėse vis dar labai skiriasi – Maltoje jis siekia net 76 proc. Siekiant sumažinti melagingų skambučių, galinčių apsunkinti BPC sistemą, riziką, kai kuriose valstybėse narėse skambučiai iš telefonų be SIM kortelės neleidžiami. Vis dėlto daugumoje valstybių narių (20) telefonais be SIM kortelės galima susisiekti su skubios pagalbos tarnybomis .

Didėjanti mobiliųjų telefonų, visų pirma išmaniųjų telefonų, skverbtis rodo, kaip svarbu užtikrinti galimybę naudotis skubios pagalbos iškvietimo paslaugomis judant, visų pirma atsižvelgiant į perėjimą prie „Voice over Long Evolution“ (VoLTE) ir „Voice via WiFi“ („VoWiFi“) paslaugų naudojimo. Tai taip pat rodo, kad tiek tinkle, tiek galutinio naudotojo nešiojamame aparate didėjantis duomenų ir funkcijų kiekis (pvz., skambinančiojo asmens buvimo vieta, neįgalių galutinių naudotojų tekstiniai ir vaizdo įrašai, vertikalioji lokacija (z ašis) ir kiti kontekstiniai duomenys) galėtų padidinti skubios pagalbos ryšių veiksmingumą.

Skambučių numeriu 112 skaičius priklauso ne tik nuo galutinių naudotojų informuotumo apie galimybę juo naudotis, bet ir nuo to, ar lygiagrečiai veikia senieji nacionaliniai numeriai.

14 valstybių narių ir Norvegija, t. y. visų pirma šalys, kuriose diegiamas pažangiojo mobiliuoju telefonu skambinančio asmens buvimo vietos nustatymo (AML) sprendimas , pranešė turinčios galimybę nustatyti skambinančiojo iš nešiojamojo aparato buvimo vietą. Net ir tais atvejais, kai nacionalinė BPC sistema pritaikoma priimti AML informaciją, daugelio skambučių atveju vis tiek nepavyksta nustatyti tikslios skambinančiojo asmens buvimo vietos naudojant šį itin tikslų buvimo vietos nustatymo metodą. Be galutinio naudotojo, skambinančio numeriu 112, buvimo vietos nustatymo, valstybės narės taip pat galėtų sudaryti sąlygas naudoti AML sprendimą SMS formatu siunčiamiems skubios pagalbos ryšiams.

27 respondentai nurodė pasitaikant skambučių, kurie pasiekia BPC perjungiklius, tačiau yra nutraukiami prieš operatoriui į juos atsakant. Skambučių nutraukimo atvejai gali būti susiję su tinklo problemomis, skambučių perkrova, techniniais gedimais, tvarkymo pajėgumais, skambinančiojo asmens atjungimu (galbūt paskambinus per klaidą) ir t. t. Nors netyčinių skambučių ir skambinančiojo asmens atsijungimo atvejų BPC sistemos operatoriai nekontroliuoja, tvarkymo pajėgumų trūkumas rodo, kad nacionalinė BPC sistema nesugeba tinkamai atsakyti į skambučius numeriu 112 ir juos tvarkyti.

Be prieigos prie skubios pagalbos tarnybų skambinant numeriu 112, 18 valstybių narių platina nacionalines arba regionines skubios pagalbos ryšius įgalinančias programėles, kuriomis gali naudotis visi galutiniai naudotojai . Šios prieigos priemonės, priklausomai nuo jų modelio, suteikia galutiniams naudotojams galimybę pranešti BPC papildomos informacijos, suteikti nešiojamojo aparato fiksuojamą buvimo vietos informaciją ar užtikrinti tekstinį ryšį su BPC. Belgija, Kipras, Vokietija ir Lenkija patvirtino, kad skubios pagalbos programėlės generuojamas duomenų srautas nėra įskaitomas į bendrą duomenų srautą.

16 valstybių narių sudarė sąlygas visiems galutiniams naudotojams teikti SMS formato skubios pagalbos ryšius . 11-oje valstybių narių skubios pagalbos SMS žinutė siunčiama numeriu 112. Skubios pagalbos ryšių siunčiant SMS žinutę skaičius labai skiriasi priklausomai nuo to, kiek šios rūšies skubios pagalbos ryšiai populiarinami, – jų buvo nuo kelių iki dešimčių tūkstančių. 13 valstybių narių patvirtino užtikrinančios, kad skubios pagalbos SMS žinutės būtų nemokamos.

Buvimo vietos nustatymo pagal nešiojamojo aparato duomenis technologijų veikimas dėl joms būdingos struktūros priklauso nuo to, kokia sparta tie nešiojamieji aparatai geba pagal GNSS arba belaidžio tinklo signalus nustatyti atitinkamus buvimo vietos parametrus. Remiantis 15 valstybių narių ataskaitomis, buvo patvirtinta, kad buvimo vietos nustatymas pagal nešiojamojo aparato duomenis gali trukti nuo kone akimirksnio iki 26 sekundžių.

Visos valstybės narės nurodė, kad, įdiegus duomenų eksportavimo (angl. push) sistemą arba automatinę importavimo (angl. pull) sistemą, tinklo informacija apie skambinančiojo asmens buvimo vietą pateikiama kone akimirksniu (per mažiau kaip 10 sekundžių).

7.Vidutinis laikas, per kurį 112 operatorius gauna skambinančiojo asmens buvimo vietos informaciją

Tačiau tam, kad šios programėlės veiktų, reikalingi išankstiniai piliečių veiksmai: jas reikia parsisiųsti (AML atveju to nereikia). Buvimo vietos duomenis perduoti galima tik tada, kai veikia duomenų ryšys.

EERK 109 straipsnio 6 dalyje reikalaujama, kad valstybės narės nustatytų informacijos apie skambinančio asmens buvimo vietą tikslumo ir patikimumo kriterijus. 18 valstybių narių ir Norvegija pranešė apie nacionalinės teisės aktuose nustatytus skambinančiojo asmens buvimo vietos nustatymo kriterijus. Be to, Deleguotuoju reglamentu (ES) 2019/320 siekiama paremti EERK nustatytus politikos tikslus, įpareigojant išmaniųjų telefonų gamintojus nuo 2022 m. kovo 17 d. užtikrinti, kad skubios pagalbos ryšiuose būtų prieinami pasaulinės palydovinės navigacijos sistemos (GNSS) duomenys (arba bent ES sistemos „Galileo“ duomenys) ir belaidžio vietinio tinklo duomenys. Tai sudaro sąlygas tinkamai ir veiksmingai nustatyti išmaniojo telefono, taigi ir juo nešino asmens, buvimo vietą.

11 valstybių narių pateikė informaciją apie tarptinklinio ryšio galutinių naudotojų atliktų skambučių numeriu 112 skaičių. Šioms valstybėms narėms tenka trečdalis pagalbos skambučių numeriu 112. Remiantis šiais duomenimis, galima daryti prielaidą, kad 1,06 proc. visų skambučių numeriu 112 atlieka tarptinklinio ryšio galutiniai naudotojai, o tai ES yra apie 1,5 mln. skambučių numeriu 112. Apskaičiuota, kad, ten, kur naudojami nacionaliniai skubios pagalbos numeriai, tarptinklinio ryšio galutiniai naudotojai šiais numeriais atliko 800 000 skambučių. Todėl, remiantis apibendrintais skaičiavimais, per ataskaitinį laikotarpį tarptinklinio ryšio galutiniai naudotojai pagalbos telefono numeriais iš viso skambino 2,3 mln. kartų.

Įvertinus turimus duomenys galima patvirtinti, kad buvimo vietos nustatymo pagal nešiojamojo aparato duomenis paslauga tarptinklinio ryšio galutiniams naudotojams nėra teikiama nemokamai, kaip paaiškinta 4 skirsnyje. Tik 6 valstybės narės patvirtino, kad tarptinklinio ryšio galutiniams naudotojams yra teikiama buvimo vietos nustatymo pagal nešiojamojo aparato duomenis paslauga. Tarptinklinio ryšio reglamentu bus užtikrinta, kad BEREC prieigos prie skubios pagalbos tarnybų priemonių duomenų bazėje operatoriai, nacionalinės reguliavimo institucijos ir, kai taikytina, kitos kompetentingos institucijos būtų informuojami apie susisiekimo su skubios pagalbos tarnybomis priemones, kurios yra numatytos kiekvienoje valstybėje narėje ir kuriomis tarptinklinio ryšio vartotojams naudotis yra techniškai įmanoma.

9.Neįgalių galutinių naudotojų susisiekimas su skubios pagalbos tarnybomis

Pagal EERK 109 straipsnio 5 dalį valstybės narės privalo užtikrinti, kad neįgalių galutinių naudotojų susisiekimas su skubios pagalbos tarnybomis būtų lygiavertis kitų galutinių naudotojų galimybėmis susisiekti. Įgyvendinti susisiekimo sprendimai turėtų prilygti (būti lygiaverčiai) dvipusiam balso ryšiui, užtikrinamam skambinant numeriu 112, taip pat ir naudojantis tarptinkliniu ryšiu. Vadovaudamosi lygiavertiškumo principu, valstybės narės taip pat turėtų užtikrinti, kad skambinančiojo asmens buvimo vietos informaciją gautų tinkamiausias BPC, nes tai padėtų pagalbos tarnyboms imtis veiksmingų priemonių.

Vykdydamos šį įpareigojimą, valstybės narės įdiegė įvairius neįgaliems galutiniams naudotojams skirtus susisiekimo sprendimus, įskaitant realiuoju laiku spausdinamą tekstą, įvairiapusį ryšį realiuoju laiku , SMS, skubios pagalbos programėles, saityno paslaugas, perdavimo paslaugas, prieigą iš specialių įrenginių, e. pašto arba fakso paslaugas.

Daugiausia diegiama yra SMS technologija, kuri užtikrina dvipusę tekstinę sąveiką tarp asmens, besikreipiančio į skubios pagalbos tarnybą, ir BPC. Neįgalūs galutiniai naudotojai SMS gali naudotis 22 valstybėse narėse ir Norvegijoje.

Skubios pagalbos programėlės veikia 19-oje valstybių narių . Priklausomai nuo jų modelio, šios programos gali būti naudojamos pagalbos skambučiams arba SMS žinučių siuntimui, tačiau taip pat gali būti naudojamos kaip platforma realiojo laiko tekstiniams ir įvairiapusio ryšio pranešimams teikti. Be to, pagalbos programėlės gali perduoti informaciją apie tikslią buvimo vietą, nustatytą pagal nešiojamojo aparato užfiksuotus GNSS / belaidžio tinklo duomenis (5–100 m).

Susisiekimą su skubios pagalbos tarnybomis neįgaliems galutiniams naudotojams taip pat gali užtikrinti perdavimo paslaugos. Tačiau šiuo metu valstybėse narėse daugeliu atvejų nėra galimybės nustatyti šios ryšio priemonės naudotojo buvimo vietos.

Nors kai kuriose valstybėse narėse norint susisiekti su skubios pagalbos tarnybomis ir toliau galima naudoti faksą ir e. paštą, vargu ar šias paslaugas galima laikyti lygiavertėmis. Priešingai nei skambinant numeriu 112, jos neužtikrina greito ir veiksmingo dvipusio ryšio atveju, kai reikia skubios pagalbos. Be to, siunčiant e. laiškus neužtikrinamas automatinis naudotojo buvimo vietos informacijos perdavimas BPC.

EERK 109 straipsnio 5 dalyje reikalaujama, kad neįgaliems galutiniams naudotojams skirtos priemonės atitiktų Sąjungos teisės aktus, kuriais suderinami gaminių ir paslaugų prieinamumo reikalavimai , ir kad jomis būtų siekiama užtikrinti sąveikumą visose valstybėse narėse, o norint kreiptis skubios pagalbos alternatyviais skubios pagalbos ryšių teikimo būdais, kai įmanoma, nebūtų reikalaujama atlikti išankstinę registraciją. Be to, Europos prieinamumo akte reikalaujama numatyti galimybę teikti skubios pagalbos ryšius realiuoju laiku greta balso perduodant tekstą arba sinchronizuojant į įvairiapusį ryšį, kai galimas vaizdo ryšys . Nors atitinkamos nuostatos jau turėtų būti priimtos, nacionalinės BPC sistemos turės užtikrinti atitiktį šiems reikalavimams iki 2025 m. birželio 28 d. arba, taikant nukrypti leidžiančią nuostatą, iki 2027 m. birželio 28 d.

Be to, pagal EERK 109 straipsnio 7 dalį valstybės narės turi užtikrinti, kad galutiniai naudotojai būtų pakankamai informuoti apie bendrąjį Europos skubios pagalbos numerį „112“ ir jo naudojimą (taip pat apie įvairias jo prieinamumo savybes), be kita ko, iniciatyvomis, konkrečiai skirtomis asmenims, keliaujantiems iš vienos valstybės narės į kitą, ir neįgaliems galutiniams naudotojams.

EERK 109 straipsnio 5 dalyje reikalaujama užtikrinti galimybę susisiekti su skubios pagalbos tarnybomis, kai įmanoma, be išankstinės registracijos. Nacionalinių skubios pagalbos programėlių, skirtų neįgaliems galutiniams naudotojams, atveju tai reikštų, kad gyvenamosios šalies pagalbos programėlė galėtų būti naudojama lankomoje ES valstybėje narėje kaip susisiekimo su skubios pagalbos tarnybomis priemonė. Tarptinklinio ryšio reglamentu bus užtikrinta, kad tarptinklinio ryšio paslaugų teikėjai informuotų tarptinklinio ryšio vartotojus apie alternatyvias susisiekimo su skubios pagalbos tarnybomis priemones, kuriomis galima naudotis lankomoje valstybėje narėje. Praktiškai galutiniai naudotojai gaus automatinius pranešimus su nuorodomis, per kurias jie galės nemokamai pasiekti specialų asmenims, turintiems negalią, prieinamą tinklalapį, kuriame pateikiama tokia informacija. Senosios BPC sistemos dar nepajėgios tvarkyti ir apdoroti skubios pagalbos ryšių, kuriuos neįgaliems galutiniams naudotojams siųsti nėra sunku. BPC sistema turi būti atnaujinta diegiant moderniausias realiuoju laiku perduodamų tekstinių pranešimų ir įvairiapusio ryšio realiuoju laiku priemones, kad būtų sukurtas IP grindžiamas tarpusavyje sujungtų BPC tinklas, kuris galėtų tinkamai nukreipti (parinkti maršrutą) ir apdoroti IP grindžiamus skubios pagalbos ryšius. Deleguotuoju reglamentu, kuris bus priimtas iki 2022 m. gruodžio 21 d., Komisija siūlo nustatyti funkcinio lygiavertiškumo reikalavimus, taikomus skubios pagalbos ryšiams, kuriais naudosis neįgalūs galutiniai naudotojai norėdami kreiptis skubios pagalbos.

ES šiuo metu diegiamų alternatyvių prieinamumo priemonių neįgaliems galutiniams naudotojams apžvalga pateikiama priede.

10.Išvados

Daugiau kaip 30 metų Sąjungos piliečiai turėjo galimybę susisiekti su skubios pagalbos tarnybomis bendruoju Europos skubios pagalbos numeriu 112. Ši galimybė jiems turėtų būti suteikiama ir skaitmeniniame pasaulyje. Piliečiai turėtų gauti išsamią ir laiku teikiamą kontekstinę informaciją, kuri būtina prireikus skubios pagalbos. Aukšto lygio junglumas, kurio siekiama įgyvendinant Europos skaitmeninę pertvarką, kaip nurodyta [... bus atnaujinta] Europos Parlamento ir Tarybos sprendime, kuriuo nustatoma 2030 m. skaitmeninio dešimtmečio kelio programa, padės pereiti prie IP grindžiamų ryšių paslaugų, kuriomis naudojasi piliečiai, technologijų, visų pirma neįgalių asmenų labui. Perėjimas nuo grandinių komutavimu prie paketiniu komutavimu grindžiamų technologijų elektroninių ryšių tinkluose skatina diegti balso paslaugas naudojant IP multimedijos posistemėmis grindžiamas fiksuotuoju ir judriuoju ryšiu valdomas IP balso paslaugas (VoIP), tokias kaip ilgalaikės raidos balso tefonija (VoLTE), naujojo radijo balso telefonija (VoNR 5G tinkle) ir belaidžio vietinio tinklo balso telefonija (VoWiFi). Paketiniu komutavimu grindžiamos technologijos taip pat suteikia galimybę teikti teksto ir vaizdo paslaugas, kaip antai realiuoju laiku perduodamų tekstinių pranešimų ir įvairiapusio ryšio paslaugas. Šios IP grindžiamos ryšių paslaugos negali būti teikiamos naudojant senuosius duomenų perdavimo grandinių komutavimo tinklus, kaip antai 2G ir 3G, kurių eksploatavimas šiuo metu nutraukiamas. Todėl skubios pagalbos ryšio srityje taip pat reikia pereiti prie paketiniu komutavimu grindžiamų technologijų. Šioje ataskaitoje nurodoma, kad pagalbos tarnybų veiksmų veiksmingumą ir greitį nemaža dalimi lemia skubios pagalbos ryšių tvarkymas, galimybė gauti tikslią informaciją apie skambinančio asmens buvimo vietą, lygiaverčių prieigos būdų prieinamumas neįgaliems galutiniams naudotojams ir tarptinklinį ryšį naudojančių galutinių naudotojų galimybė susisiekti. Skaitmeninių technologijų potencialą būtų galima visiškai išnaudoti tik tuo atveju, jei ir skubios pagalbos ryšius gaunančios tarnybos, ir nacionalinės BPC sistemos pasinaudotų technologinės plėtros teikiamomis galimybėmis.

Perėjus prie IP grindžiamo ryšio taip pat bus galima išnaudoti pagalbos programėlių galimybes, kad galutiniai naudotojai galėtų naudotis įvairiomis balso, teksto ir vaizdo ryšio priemonėmis ir teikti BPC svarbią kontekstinę informaciją. Nors kai kurios tokio tipo nacionalinės arba regioninės pagalbos programėlės jau egzistuoja, naudojantis tarptinkliniu ryšiu jos nėra sąveikios su lankomos šalies ir (arba) regiono BPC. Kaip siūloma pagal deleguotąjį reglamentą, kuris bus priimtas iki 2022 m. gruodžio 21 d., ateityje valstybėms narėms ir Komisijai bendradarbiaujant galėtų būti sudarytos sąlygos užtikrinti skubios pagalbos pagalbos programėlių sąveikumą siekiant, kad jos būtų prieinamos visoje ES – panašiai kaip ES skaitmeninis COVID pažymėjimas, įdiegtas sukūrus ES tinklų sietuvą, kuriuo buvo sujungtos nacionalinės sistemos .

Pagrindiniai nustatyti faktai